SET ปิดพุ่ง 8 จุด รับแรงหนุน “ศบค.” ผ่อนคลายมาตรการช่วงปีใหม่
SET ปิดพุ่ง 8 จุด รับแรงหนุน ศบค.ชุดใหญ่ผ่อนคลายมาตรการคุมโควิดช่วงฉลองเทศกาลปีใหม่พรุ่งนี้คาดตลาดฯซึมรอความคืบหน้าจากเฟด-ใกล้ปลายปี พร้อมให้แนวรับ 1,610-1,615 แนวต้าน 1,630 จุด
13 ธ.ค. 2564

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยวันนี้โดยรวมแกว่งตัวในกรอบแคบอิงบวก แต่ยังระมัดระวังลงทุนช่วงรอผลการประชุมธนาคารกลางสหรัฐฯ (เฟด) กลางสัปดาห์นี้ และการประชุมของธนาคารกลางอีกหลายแห่งสัปดาห์นี้เช่นกัน ส่งผลให้ตลาดปรับขึ้นสลับกับแรงขายทำกำไร โดยบ้านเรายังมีปัจจัยในประเทศช่วยหนุนจากที่ประชุมคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) ชุดใหญ่ผ่อนปรนมาตรการควบคุมการแพร่ระบาดไวรัสโควิด-19 โดยให้จัดงานเฉลิมฉลองช่วงเทศกาลปีใหม่
ด้านตลาดหุ้นในภูมิภาคเอเชียในช่วงบ่ายนี้เริ่มเห็นบางตลาดพลิกกลับมาอยู่ในแดนลบ บางตลาดฯก็ยังบวกได้อยู่ ขณะที่ตลาดยุโรปเทรดบ่ายนี้ก็บวกได้ดีกว่า และดาวโจนส์ฟิวเจอร์สก็ยืนในแดนบวก แม้จะยังระวังการลงทุนในช่วงนี้ สำหรับบ้านเราให้ติดตามตลาดหลักทรัพย์จะปรับการคำนวณดัชนี SET50 และ SET100 คาดว่าจะประกาศในสัปดาห์นี้เช่นกัน
สำหรับแนวโน้มการลงทุนในวันพรุ่งนี้ (14 ธ.ค.) นางสาวธีรดา กล่าวว่า พรุ่งนี้จะเป็นวันแรกที่เริ่มการประชุมเฟด ซึ่งตลาดฯก็คงจะซึมตัวช่วงรอความคืบหน้าจากเฟด และใกล้ปลายปีแล้วด้วย พร้อมให้แนวรับ 1,610-1,615 จุด ส่วนแนวต้าน 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
PTT มูลค่าการซื้อขาย 3,183.32 ล้านบาท ปิดที่ 37.50 บาท ราคาไม่เปลี่ยนแปลง
JAS มูลค่าการซื้อขาย 2,392.44 ล้านบาท ปิดที่ 3.48 บาท เพิ่มขึ้น 0.24 บาท
KBANK มูลค่าการซื้อขาย 2,118.16 ล้านบาท ปิดที่ 139.00 บาท ราคาไม่เปลี่ยนแปลง
EA มูลค่าการซื้อขาย 1,861.90 ล้านบาท ปิดที่ 84.00 บาท เพิ่มขึ้น 1.50 บาท
CPF มูลค่าการซื้อขาย 1,634.67 ล้านบาท ปิดที่ 23.80 บาท เพิ่มขึ้น 0.10 บาท